CELEX: 32011R1288
Language: sk
Date: 2011-12-09 00:00:00
Title: Vykonávacie nariadenie Komisie (EÚ) č. 1288/2011 z  9. decembra 2011 o oznamovaní veľkoobchodných cien banánov v rámci spoločnej organizácie poľnohospodárskych trhov

10.12.2011   
            
            
               SK
            
            
               Úradný vestník Európskej únie
            
            
               L 328/42
            
         VYKONÁVACIE NARIADENIE KOMISIE (EÚ) č. 1288/2011
   z 9. decembra 2011
   o oznamovaní veľkoobchodných cien banánov v rámci spoločnej organizácie poľnohospodárskych trhov
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 192 v spojení s jeho článkom 4,
   keďže:
   
               (1)
            
            
               Nariadenie Komisie (ES) č. 2014/2005 z 9. decembra 2005 o licenciách v rámci režimu dovozu banánov do Spoločenstva na banány uvoľnené do voľného obehu v colnej sadzbe Spoločného colného sadzobníka (2) sa od 1. januára 2012 zrušuje vykonávacím nariadením Komisie (EÚ) č. 1287/2011 (3). V článku 2 ods. 1 písm. a) nariadenia (ES) č. 2014/2005 sa ustanovuje oznamovanie veľkoobchodných cien žltých banánov.
            
         
               (2)
            
            
               S cieľom aj naďalej sledovať trh s banánmi je vhodné stanoviť, aby členské štáty oznamovali Komisii veľkoobchodné ceny žltých banánov, na ktoré sa vzťahuje číselný znak KN 0803 90 10, v súlade s nariadením Komisie (ES) č. 792/2009 z 31. augusta 2009, ktorým sa stanovujú podrobné pravidlá poskytovania informácií a predkladania dokumentov členskými štátmi Komisii v rámci spoločnej organizácie trhov, režimu priamych platieb, podpory poľnohospodárskych výrobkov a režimov uplatniteľných na najvzdialenejšie regióny a menšie ostrovy v Egejskom mori (4).
            
         
               (3)
            
            
               Aby sa zaistila súdržnosť s odvetvím ovocia a zeleniny, je vhodné zaznamenať veľkoobchodné ceny žltých banánov na reprezentatívnych trhoch uvedených v prílohe XVII k nariadeniu Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (5).
            
         
               (4)
            
            
               Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
            
         PRIJALA TOTO NARIADENIE:
   Článok 1
   Členské štáty oznámia Komisii každú stredu veľkoobchodné ceny žltých banánov, na ktoré sa vzťahuje číselný znak KN 0803 90 10, zaznamenané v predchádzajúcom týždni na reprezentatívnych trhoch uvedených v prílohe XVII k nariadeniu (EÚ) č. 543/2011 s rozpisom podľa jednotlivých krajín pôvodu alebo skupín krajín pôvodu.
   Oznámenia uvedené v odseku 1 sa podávajú podľa nariadenia (ES) č. 792/2009.
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
   Uplatňuje sa od 1. januára 2012.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. decembra 2011
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 299, 16.11.2007, s. 1.
   
      (2)  Ú. v. EÚ L 324, 10.12.2005, s. 3.
   
      (3)  Pozri stranu 41 tohto úradného vestníka.
   
      (4)  Ú. v. EÚ L 228, 1.9.2009, s. 3.
   
      (5)  Ú. v. EÚ L 157, 15.6.2011, s. 1.